Narodna skupština
20180619

Gospodine ministre, ja upravo o tome pričam. Znači, mi smo imali situaciju da, kao po pravilu, za svaku licitaciju koja se sprovodi u opštini odakle ja dolazim, imamo jednog zainteresovanog za kupovinu zemljišta. Znači, svi mi odbornici tek kada se završi licitacija, kada se kompletan krug zatvori dobijamo informaciju da se nešto prodaje u vidu obaveštenja. Imate vaše saradnike, pa vas molim za malo detaljniji odgovor. Šta to znači? Imali smo situaciju gde se proda određena zemlja, pa onda vlasniku te zemlje kažemo – imate mogućnost da koristite jedan od pet banjskih izvora. Da smo u licitaciji za prodaju takve zemlje unapred rekli da onaj ko kupi takvu zemlju ima pravo da iskoristi jedan od pet banjskih izvora, a to je ono što Vrnjačku Banju čini Vrnjačkom Banjom, ta cena bi verovatno bila mnogostruko veća, broj zainteresovanih bi bio mnogostruko veći. Na kraju, kada smo dobili ovu informaciju, mogli smo samo to da konstatujemo, oćutimo, nismo imali mehanizam da bilo kako reagujemo, pa vas zato molim, ovo što ste mi malo pre rekli nije konkretan odgovor, da li ovo postaje obaveza ili je ovo naše pravo? Ja ne mogu nikog da nateram, kako da vam objasnim, baš ovako kako piše – odbornik ima pravo da bude redovno obaveštavan. Ja nikog ne sprečavam da me redovno obaveštava, ali mi kažite kakav je mehanizam ili kakve konsekvence snosi predsednik skupštine, sekretar skupštine, ukoliko ja ne budem obavešten konkretno o ovakvim stvarima koje se ponavljaju od skupštine do skupštine?